“Pídeme lo quieras”, “Cónclave” i “Sin instrucciones” arriben a la cartellera del Tívoli el cap de setmana de Reis
2025-07-24

El cinema Tívoli de Burjassot ha començat amb força el 2025 i, en el seu primer cap de setmana de l’any, oferirà tres pel·lícules per a tots els públics que es podran veure del divendres 3 de gener fins al dilluns dia 6. Les entrades per a gaudir de “Pídeme lo quieras”, “Cónclave” i “Sin instrucciones”, tenen un preu únic de 4 euros i es poden adquirir, telemàticament, en la pàgina web del cinema Tívoli i, també en la taquilla, des de mitja hora abans de l’inici de cada projecció.

El divendres 3 de gener i el dissabte 4 de gener a les 22.30 hores arribarà a la pantalla del Tívoli “Pídeme lo quieras”. Després de la mort del seu pare, l’empresari alemany Eric Zimmerman viatja a Espanya per a supervisar les delegacions de la seua empresa. En l’oficina central de Madrid coneix a Judith, una jove de la qual s’encapritxa immediatament. Ella sucumbix a l’atracció que el seu cap exercix sobre ella i accepta formar part dels seus jocs sexuals, replets de fantasies i erotisme. Al costat d’ell aprendrà que tots portem dins un voyeur, i que les persones es dividixen en submises i dominants.

Per part seua, l’espanyola “Sin instrucciones”, protagonitzada per Paco León, tindrà les seues projeccions el dissabte 4 de gener a les 17.00 hores i el dilluns 6 de gener a les 16.30 hores. La pel·lícula narra la història de Leo (Paco León), un tipus solter i faldiller que viu al dia en una petitíssima població de platja en una illa Canària. La seua plaent existència es veu trastornada quan arriba de Bilbao una de les seues antigues aventures, Julia (Silvia Alonso), que deixa als seus braços a una bebé de pocs mesos assegurant que és la seua filla, i desapareix abandonant als dos.

Tancarà la programació cinematogràfica del cap de setmana “Cónclave”, amb sessions el dissabte 4 i el dilluns 6 de gener a les 19.30 hores. Després de la inesperada mort del Summe Pontífex, el cardenal Lawrence és designat com a responsable per a liderar un dels rituals més secrets i antics del món: l’elecció d’un nou Papa. Quan els líders més poderosos de l’Església Catòlica es reunixen en els salons del Vaticà, Lawrence es veu atrapat dins d’una complexa conspiració alhora que descobrix un secret que podria sacsejar els fonaments de l’Església.